1. Predpokladané plnenie príjmov štátneho rozpočtu

	Plnenie príjmov štátneho rozpočtu prebieha z hľadiska jednotlivých druhov značne nerovnomerne. Dynamizuje sa plnenie daňových príjmov a potvrdzujú sa riziká, ktoré sa signalizovali v plnení nedaňových príjmov. 

	Ministerstvo financií predpokladá v súčasnosti výpadok príjmov štátneho rozpočtu po zohľadnení plnenia za mesiac október v objeme cca 1,7 mld Sk (pri naplnení príjmov z deblokácií v objeme 8 mld Sk).

	Pri posudzovaní príjmov z deblokácie sa zohľadňuje skutočnosť, že majú jednorazový charakter a v zmysle medzinárodných metodík sa nezapočítavajú do štandardných príjmov štátneho rozpočtu. Pri ich prekročení o 6 mld Sk (pri rozpočtovanej sume 2 mld Sk sa budú realizovať v objeme 8 mld Sk) je potrebné zdôrazniť, že sa nimi nahrádza výpadok iných neštandardných príjmov: z predaja hotela Fórum v objeme 1 mld Sk, predaja telekomunikačných licencií 1,5 mld Sk, príjmu od Slovenskej konsolidačnej 3,5 mld Sk spolu v objeme 6 mld Sk.

	Negatívny dôsledok výpadku príjmov vykompenzuje úspora výdavkov z dôvodu nevyužitia časti vládnych úverov (predpokladané použitie týchto úverov je zohľadnené v rozpočtových výdavkoch štátneho rozpočtu). Spolu sa vytvára priestor na to, aby sa tieto úvery nečerpali v objeme cca 1,7 mld Sk. V tom:

	a. Japonský úver na výstavbu diaľnic 1,0 mld Sk
	b. Úver z Rozvojovej banky rady Európy pre krajské úrady na budovanie infraštruktúry pre domovy sociálnych služieb pre postihnutých občanov (v sume 213,0 mil. Sk),
	c. Úver na financovanie projektu riadenia sociálnych dávok (rozpočtuje sa 350,0 mil. Sk predpokladá sa čerpanie v sume 11,2 mil. Sk, úspora 338,8 mil. Sk). 
	d. Krajský úrad Košice - základné školy pre rómske deti (rozpočet 65 mil. Sk, predpokladané čerpanie 0)
	e. Ministerstvo financií SR - projekt riadenia verejných financií (pôvodne rozpočtovaná suma 125,0 mil. Sk, predpokladané čerpanie 16,0 mil. Sk, úspora 109,0 mil. Sk)

	Nerealizovanie výdavkov, ktoré sa mali pôvodne kryť vládnymi úvermi, by približne eliminovalo predpokladaný výpadok príjmov štátneho rozpočtu.

	2. Rozpočtové krytie dodatočne požadovaných výdavkov

	K 30. novembru 2002 sa uvoľnili finančné prostriedky na pôvodne nerozpočtované výdavky (okrem použitia rozpočtovaných rezerv) v rozsahu 6 053,3 mil. Sk (tabuľka č. 1). 

	Rozhodujúci podiel na týchto dodatočných výdavkoch majú najmä sociálne dávky, likvidácia zadlženosti, ktorá vznikla v procese decentralizácie štátnej správy, výdavky na údržbu ciest, oddlženie Slovenského rozhlasu a Slovenskej televízie, likvidácia povodňových škôd, dodatočné výdavky na voľby. 

	Priestor pre riešenie dodatočných výdavkových titulov sa vytvoril viazaním vybraných výdavkov v rozpočtových kapitolách. Doteraz sa viazali výdavky najmä v kapitolách Štátny dlh, Všeobecná pokladničná správa, ministerstvo dopravy (výdavky na výstavbu diaľnic). Prehľad o doterajšom viazaní výdavkov (v úhrnnom objeme 6 056,0 mil. Sk) je v tabuľke č.2.

	Okrem už dodatočne uvoľnených prostriedkov sa kvantifikovala potreba ďalších nevyhnutných výdavkov, ktoré po upresneniach ministerstvo financií kvantifikuje v objeme 1,7 mld Sk (tabuľka č. 3). Doteraz vykonané viazanie výdavkov nepostačuje na rozpočtové riešenie ďalších nastolených potrieb. 

	Preto ministerstvo financií navrhuje dodatočné zdroje zabezpečiť formou viazania časti výdavkov, ktoré rozpočtové kapitoly z viacerých dôvodov v roku 2002 nevyčerpajú a žiadajú previesť do roku 2003 formou výnimky z časového použitia (§ 54, ods. 1, písmeno f zákona 303 o rozpočtových pravidlách), resp. súhlasu ministerstva financií na prevod prostriedkov (§ 10, ods. 11 zákona 303 o rozpočtových pravidlách).

	 Poskytovanie takejto výnimky znamená umožniť použitie výdavkov rozpočtovaných na rok 2002 až v roku 2003. V rozhodujúcom okruhu výdavkov ide o kapitálové výdavky, výdavky na spolufinancovanie a výdavky vyčlenené na programy. V zmysle novely zákona o rozpočtových pravidlách sa ani nevyužité výdavky vyčlenené v rámci programového rozpočtovania priamo nepresúvajú do nasledujúceho roka, ale rozpočtové kapitoly sú povinné (v prípade, ak chcú tieto prostriedky využiť v nasledujúcom období) požiadať MF SR o súhlas na prevod prostriedkov do nasledujúceho roka. Ak tak neurobia do konca roka 2002, nerealizované prostriedky znížia čerpanie výdavkov štátneho rozpočtu.

 	Nečerpaním týchto výdavkov sa vytvára priestor pre rozpočtové riešenie iných potrieb a zníženie tlaku na plnenie výdavkovej stránky rozpočtu. Predpokladá to dôsledne posudzovať opodstatnenosť žiadostí o povolenie tzv. výnimiek z časového použitia a prevodu prostriedkov a povoľovať ich len v mimoriadne opodstatnených prípadoch. 

	Ministerstvo financií s cieľom vytvoriť podmienky pre takýto postup vykonalo:

	a. analýzu žiadostí o výnimku z časového použitia prostriedkov, ktoré rozpočtové kapitoly požiadali na prostriedky rozpočtované v roku 2002,

	b. analýzu miery čerpania prostriedkov rozpočtovaných pred rokom 2002, "presunutých" do roku 2002, avšak nevyčerpaných ani v tomto roku a navrhovaných na presun do roku 2003.

	Nevyčerpanie týchto prostriedkov zo strany rozpočtových kapitol, neposkytnutie ďalšej výnimky z časového použitia a vrátanie týchto prostriedkov do štátneho rozpočtu by pozitívne ovplyvnilo plnenie príjmov štátneho rozpočtu.

	c. analýzu už poskytnutých výnimiek z časového použitia, aby sa objektivizovala pozícia jednotlivých rozpočtových kapitol.

	Na základe vykonanej analýzy a po zvážení priorít navrhuje ministerstvo financií viazať časť výdavkov, ktoré rozpočtové kapitoly z rôznych príčin nevyčerpajú v roku 2002. V prípadoch, v ktorých sa navrhuje použitie výdavkov pôvodne rozpočtovaných na programy na riešenie iných potrieb, sa zmena premieta z návrhu uznesenia vlády.
	
	Podľa podkladov rozpočtových kapitol, ktoré zaslali ministerstvu financií, rozpočtové kapitoly nepredpokladajú využitie rozpočtovaných výdavkov v objeme 4,1 mld Sk (z toho viac ako 630 mil. Sk na spolufinancovanie), pričom takmer celý objem požadujú čerpať v roku 2003.

	Pretože je potrebné v roku 2002 vyčleniť dodatočné prostriedky na rozpočtové zabezpečenie výdavkových titulov v sume 1,7 mld Sk, navrhuje ministerstvo financií minimálne v uvedenom objeme viazať výdavky (tabuľka k návrhu uznesenia vlády, resp. zdôvodnenie viazania v prílohe). 

	Značný rozsah nevyčerpaných prostriedkov rozpočtovaných na rok 2002, resp. ešte z roku 2001, ktoré rozpočtové kapitoly požadujú presunúť do roku 2003 svedčí o tom, že viaceré z nich zďaleka nepracujú v takom náročnom rozpočtovom prostredí, aké deklarujú.

	Pri návrhu na viazanie výdavkov sa zohľadnil i podiel príslušnej rozpočtovej kapitoly na dodatočnom navýšení výdavkov, najmä ak sa ukázalo, že disponovala dostatočným objemom vlastných zdrojov.

	Návrh na viazanie výdavkov konkrétnych rozpočtových kapitol sa odporúča aj v nadväznosti na predpokladané neplnenie vlastných príjmov.	Podľa § 14, odsek 3 písmeno c - zákona č. 303/1995 Z.z. o rozpočtových pravidlách: "Správca rozpočtovej kapitoly je povinný v rozpočte rozpočtovej kapitoly viazať rozpočtové prostriedky v prípade, ak neplní rozpočtované príjmy".

	Výpadok príjmov signalizuje ministerstvo pôdohospodárstva (o 466,3 mil. Sk), ministerstvo životného prostredia (o 250 mil. Sk) a ministerstvo dopravy (o 100 mil. Sk - pri zohľadnení výpadku príjmov za predaj telekomunikačných licencií). V prípade uvedených kapitol sa navrhuje pri miere viazania zohľadniť aj predpokladaný výpadok príjmov. Realizácia 2. etapy obnovy hrádzí sa navrhuje len za podmienky, že sa na tento účel uvoľnia dodatočné zdroje ministerstva pôdohospodárstva.

	To isté platí pre ministerstvo životného prostredia, kde sa odporúča 10,0 mil. Sk riešiť z vlastných zdrojov kapitoly (z dôvodu neplnenia príjmov).